120. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ, ΟΙΚΟΝΟΜΙΚΩΝ ΚΑΙ ΕΡΓΑΣΙΑΣ Αριθ. 2026063/3104/0022 Της 24/28 Μαρτ. 1989 (ΦΕΚ Β’ 226) Χορήγηση ειδικού επιδόματος σε προσωπικό νοσηλευτικής υπηρεσίας Νοσοκομείων και Θεραπευτηρίων του Δημοσίου και του ΙΚΑ. ΄Εχοντας υπόψη: α)Τις διατάξεις της παρ. 2 του άρθρ. 7 της αριθ. 88555/3293/4.10.1988 κοινής Υπουργικής απόφασης «Υγιεινή και Ασφάλεια του προσωπικού του Δημοσίου των Ν.Π.Δ.Δ. και των Ο.Τ.Α» (ΦΕΚ 721/Β/4.10.88). β)Τις διατάξεις του άρθρ. 39 του σχεδίου νόμου «Για την απασχόληση και επαγγελματική κατάρτιση», όπως ψηφίστηκε από την Εθνική Αντιπροσωπεία και τελεί προς δημοσίευση, με τις οποίες (διατάξεις) κυρώνεται η προαναφερθείσα κοινή Υπουργική απόφαση. γ)Την ανάγκη θέσπισης κινήτρου προσέλκυσης και παραμονής προσωπικού νοσηλευτικής υπηρεσίας στα Νοσοκομεία και Θεραπευτήρια του Δημοσίου και του Ι.Κ.Α. δ)Τις συνθήκες υπό τις οποίες το προσωπικό αυτό παρέχει τις υπηρεσίες του, αποφασίζουμε: Ι.Στο προσωπικό νοσηλευτικής υπηρεσίας των Νοσοκομείων και Θεραπευτηρίων του Δημοσίου και του Ι.Κ.Α. και στο προσωπικό του κλάδου Πληρωμάτων ασθενοφόρων αυτοκινήτων του Ε.Κ.Α.Β., καθώς και στο προσωπικό των προσωρινών κλάδων οδηγών ασθενοφόρων-μεταφορέων ασθενών ή τραυματιοφορέων του Ε.Κ.Α.Β., χορηγείται ειδικό επίδομα, οριζόμενο σε ποσοστό 33% επί του βασικού μισθού του Μ.Κ. 28 του Νόμ. 1505/1984, ως κίνητρο προσέλκυσης και παραμονής τους στις Υπηρεσίες αυτές, λόγω του αυξημένου βαθμού ανθυγιεινότητας και επικινδυνότητας του αντικειμένου της απασχόλησής του και των συνθηκών εργασίας του. Με την παρ. 1 της ΟΙΚ. 2033740/2353/0022/3 Μαρτ.-20 Απρ. 1992 (ΦΕΚ Β’ 278) απ. Υπ. Πρ. Κυβ., Οικον. και Εργασίας, ορίστηκε ότι το ανωτέρω ειδικό επίδομα καταβάλλεται και στο προσωπικό του Συνεργείου επισκευής Ασθενοφόρων του ΕΚΑΒ. 2.Τυχόν χορηγούμενα στο ανωτέρω προσωπικό ποσά, για επίδομα ανθυγιεινής ή ειδικών συνθηκών εργασίας, βάσει των διατάξεων του Π.Δ. 904/1978 ή άλλων ισχυουσών κατά την έναρξη της ισχύος της παρούσας παύουν να καταβάλλονται συμψηφιζόμενα στο ποσό του επιδόματος της προηγουμένης παρ. 1. 3.Εάν μετά τον συμψηφισμό που αναφέρεται στην παρ. 2 της παρούσας τα βάσει των ισχυουσών διατάξεων καταβαλλόμενα στο ανωτέρω προσωπικό ποσά, για επίδομα ανθυγιεινής, επικίνδυνης ή ειδικών συνθηκών εργασίας, υπερβαίνουν το ποσό του επιδόματος της παρ. 1, διατηρούνται το ποσό του επιδόματος της παρ. 1, διατηρούνται στο ύψος που έχουν διαμορφωθεί κατά την έναρξη της ισχύος της παρούσας. Η απόφαση αυτή, που ισχύει από 1ης Απρ. 1989 να δημοσιευθεί στην Εφημερίδα της Κυβερνήσεως. 